CELEX: 32015D1878
Language: el
Date: 2015-10-08 00:00:00
Title: Απόφαση (ΕΕ) 2015/1878 του Συμβουλίου, της 8ης Οκτωβρίου 2015, με την οποία εξουσιοδοτούνται αντιστοίχως το Βασίλειο του Βελγίου και η Δημοκρατία της Πολωνίας να κυρώσουν τη σύμβαση της Βουδαπέστης για τις συμβάσεις εμπορευματικών μεταφορών μέσω των εσωτερικών πλωτών οδών (CMNI) και η Δημοκρατία της Αυστρίας να προσχωρήσει σε αυτήν

21.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 276/1
            
         ΑΠΌΦΑΣΗ (ΕΕ) 2015/1878 ΤΟΥ ΣΥΜΒΟΥΛΊΟΥ
   της 8ης Οκτωβρίου 2015
   με την οποία εξουσιοδοτούνται αντιστοίχως το Βασίλειο του Βελγίου και η Δημοκρατία της Πολωνίας να κυρώσουν τη σύμβαση της Βουδαπέστης για τις συμβάσεις εμπορευματικών μεταφορών μέσω των εσωτερικών πλωτών οδών (CMNI) και η Δημοκρατία της Αυστρίας να προσχωρήσει σε αυτήν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 2 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Η σύμβαση της Βουδαπέστης για τις συμβάσεις εμπορευματικών μεταφορών μέσω των εσωτερικών πλωτών οδών (CMNI) («η σύμβαση της Βουδαπέστης» ή «η σύμβαση») αποτελεί πολύτιμο μέσο για την προώθηση της εσωτερικής ναυσιπλοΐας σε ολόκληρη την Ευρώπη.
            
         
               (2)
            
            
               Η Ένωση έχει εξωτερική αρμοδιότητα, ιδίως όσον αφορά το άρθρο 29 της σύμβασης της Βουδαπέστης, στον βαθμό που οι διατάξεις του εν λόγω άρθρου επηρεάζουν τους κανόνες που θεσπίζει ο κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου (1).
            
         
               (3)
            
            
               Η σύμβαση της Βουδαπέστης δεν είναι ανοικτή στη συμμετοχή οργανισμών περιφερειακής οικονομικής ολοκλήρωσης, όπως η Ευρωπαϊκή Ένωση. Ως εκ τούτου, η Ένωση δεν είναι σε θέση να καταστεί συμβαλλόμενο μέρος της σύμβασης.
            
         
               (4)
            
            
               Τα κράτη μέλη που έχουν εσωτερικές πλωτές οδούς οι οποίες εμπίπτουν στο πεδίο εφαρμογής της σύμβασης της Βουδαπέστης πρέπει κατά συνέπεια να εξουσιοδοτηθούν να κυρώσουν τη σύμβαση ή να προσχωρήσουν σε αυτή.
            
         
               (5)
            
            
               Το Βασίλειο του Βελγίου, η Δημοκρατία της Βουλγαρίας, η Τσεχική Δημοκρατία, η Ομοσπονδιακή Δημοκρατία της Γερμανίας, η Γαλλική Δημοκρατία, η Δημοκρατία της Κροατίας, το Μεγάλο Δουκάτο του Λουξεμβούργου, η Ουγγαρία, το Βασίλειο των Κάτω Χωρών, η Ρουμανία και η Σλοβακική Δημοκρατία είναι συμβαλλόμενα μέρη της σύμβασης της Βουδαπέστης.
            
         
               (6)
            
            
               Το Βασίλειο του Βελγίου κύρωσε τη σύμβαση της Βουδαπέστης μετά τη θέσπιση του κανονισμού (ΕΚ) αριθ. 593/2008, με τον οποίο η Ένωση απέκτησε αποκλειστική εξωτερική αρμοδιότητα. Το Συμβούλιο θα πρέπει ως εκ τούτου να εξουσιοδοτήσει εκ των υστέρων το Βασίλειο του Βελγίου να κυρώσει τη σύμβαση.
            
         
               (7)
            
            
               Η Δημοκρατία της Αυστρίας και η Δημοκρατία της Πολωνίας, οι οποίες διαθέτουν εσωτερικές πλωτές οδούς που εμπίπτουν στο πεδίο εφαρμογής της σύμβασης της Βουδαπέστης, έχουν εκφράσει το ενδιαφέρον τους να καταστούν συμβαλλόμενα μέρη της σύμβασης.
            
         
               (8)
            
            
               Τα υπόλοιπα κράτη μέλη της Ένωσης έχουν αναφέρει ότι δεν διαθέτουν εσωτερικές πλωτές οδούς που εμπίπτουν στο πεδίο εφαρμογής της σύμβασης της Βουδαπέστης και, ως εκ τούτου, δεν έχουν συμφέρον να κυρώσουν τη σύμβαση ή να προσχωρήσουν σε αυτήν.
            
         
               (9)
            
            
               Η σύμβαση της Βουδαπέστης επιτρέπει στα συμβαλλόμενα μέρη να προβαίνουν σε δηλώσεις όσον αφορά το πεδίο εφαρμογής της σύμβασης. Κατά συνέπεια, η Δημοκρατία της Αυστρίας και η Δημοκρατία της Πολωνίας θα πρέπει να προβούν στις δηλώσεις που επιτρέπονται από τις διατάξεις της σύμβασης, τις οποίες κρίνουν ενδεδειγμένες και αναγκαίες.
            
         
               (10)
            
            
               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 593/2008 και επομένως συμμετέχουν στην έκδοση και την εφαρμογή της παρούσας απόφασης.
            
         
               (11)
            
            
               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα το Συμβούλιο εξουσιοδοτεί αντιστοίχως το Βασίλειο του Βελγίου και τη Δημοκρατία της Πολωνίας να κυρώσουν τη σύμβαση της Βουδαπέστης για τις συμβάσεις εμπορευματικών μεταφορών μέσω των εσωτερικών πλωτών οδών (CMNI) και τη Δημοκρατία της Αυστρίας να προσχωρήσει σε αυτήν.
   Το κείμενο της σύμβασης επισυνάπτεται στην παρούσα απόφαση.
   Άρθρο 2
   Η Δημοκρατία της Αυστρίας και η Δημοκρατία της Πολωνίας θα προβούν στις ενδεδειγμένες δηλώσεις που επιτρέπονται δυνάμει των διατάξεων της σύμβασης της Βουδαπέστης.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση απευθύνεται στο Βασίλειο του Βελγίου, τη Δημοκρατία της Αυστρίας και τη Δημοκρατία της Πολωνίας.
   
      Λουξεμβούργο, 8 Οκτωβρίου 2015.
      
         
            Για το Συμβούλιο
         
         
            Ο Πρόεδρος
         
         J. ASSELBORN
      
   
   
      (1)  Κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, για το εφαρμοστέο δίκαιο στις συμβατικές ενοχές (Ρώμη I) (ΕΕ L 177 της 4.7.2008, σ. 6).